钦定古今图书集成/明伦汇编/官常典/第540卷 > 赵胜
## 钦定古今图书集成/明伦汇编/官常典/第540卷 > 赵胜

按《明外史孙镗传》：“胜字克功，迁安人。袭职为永平卫
指挥使。正统末，御寇西直门，进都指挥佥事。天顺初，
与孙镗等预夺门功，超迁都督佥事。又与镗击反者
曹钦，进同知。孛来犯甘肃，胜与李杲充左右参将，从
白圭西征，至固原，击寇，却之。宪宗立，典鼓勇营训练。
成化改元，山西告警，拜将军，次雁门，寇已退，乃还。明”
年复出延绥御寇。会方纳款，遂旋师。寻典耀武营。四
年充总兵官，镇辽东。七年召典五军营。已，改三千营。
癿加思兰犯宣府，诏胜为将军，统京兵万人御之，亦
以寇遁，召还。久之，进左都督，加太子太保。十九年封
昌宁伯。胜初与李杲并有名，后屡督大师，未见敌，无
功，以夤缘得封，物论大骇。后加太保营万贵妃茔，坠
崖石间死。赠侯，谥《庄敏》。